Matutu: Zanu PF Yoronga Kutadzisa MDC Kutungamira Muparamende
Izvi zviri kuitirwa kuti MDC itadze kuva nemutauriri weparamende anobva kubato iri
Apo matare eparamende eHouse of Assembly neSenate ari kutarisirwa kuvhurwa svondo rinouya, hurumende inonzi yatanga hurongwa hwekutadzisa dzimwe nhengo dzeMDC inotungamirwa naVaMorgan Tsvangirai kuva pakugadzwa kwenhengo idzi nemunyori wedare reparamende, VaAustin Zvoma. Izvi zvinonzi zviri kuitirwa kuti MDC, iyo ine nhengo zana mudare reHouse of Assembly, itadze kusarudza mutauriri wedare iri wainoda, kana kuti Speaker of Parliament. Hurongwa uhu huri kuitwa nevasori pamwe nemapurisa, ayo anonzi ari kufamba achityisidzira dzimwe nhengo dzeMDC. Zvinonzi Zanu PF iri kuda kuti mutauriri weparamende, asabve kuMDC yaVaTsvangirai. Mashoko atinawo anotiwo nhengo dzebato iri dzinodarika gumi, dziri kutsvagwa nemapurisa, kuitira kuti dziiswe muhusungwa Muvhuro asati asvika. Dzimwe nhengo dziri kutsvagwa kana kutyisidzirwa dziri kuManicaland uko kunonzi kune nhengo ina dziri kugarawo dzakahwanda dzichitya kutadziswa kuvepo panogadzwa paramende yechinomwe. Mumiriri weMazowe Central, VaShepherd Mushonga pamwe nemumiriri weBindura South kuMashonaland Central, VaBednock Nyaude, vanonzi vari kutsvagwawo nemapurisa, ukuwo vakasarudzwa kumirira Mbare, VaPiniel Denga, vari kugarawo vakahwanda nezvikonzero zvimwe chetezvo. Izvi zvinonzi zviri kuitikawo kunhengo dzebato iri dziri kuMasvingo. Studio7 haina kukwanisa kutaura nemapurisa kuti tinzwe divi ravo panyaya iyi. Bato reMDC rine nhengo zana dzakasarudzwa sevamiriri veparamende, ukuwo Zanu PF iine makumi mapfumbamwe nevapfumbamwe, kuchizotiwo MDC yaVaMutambara iine nhengo gumi. Vakasarudzwa kumirira Masvingo Urban, VaTongai Matutu, vaudza Jonga Kandemiiri weStudio7 kuti vachazama kushandisa nzira dzichaita kuti nhengo dzavo dzivepo pachavhurwa paramende. Dzimwe Nhau Kubva kuStudio7...